**Forretningsorden for Sundhedskoordinationsudvalget i**

**Region Syddanmark**

*(Gældende for perioden 1. januar 2022 – 30. juni 2022)*

I henhold til Sundhedslovens § 204 stk. 1 og bekendtgørelse nr. 679 af 30. maj. 2018 om sundhedskoordinationsudvalg og sundhedsaftaler, nedsætter Regionsrådet i samarbejde med kommunalbestyrelser i regionen et sundhedskoordinationsudvalg.

# Formål

Sundhedskoordinationsudvalget har til formål at understøtte sammenhængende forløb på tværs af myndighederne: kommuner og region, herunder at understøtte kvaliteten og den effektive ressourceudnyttelse i opgaveløsningen.

# Rammer:

Sundhedslovens § 203-205 og bekendtgørelse nr. 679 af 30. maj 2018 om sundhedskoordinationsudvalg og sundhedsaftaler fastsætter rammerne for sundhedskoordinationsudvalgets arbejde. Rammerne er uddybet i vejledning nr. 9504 af 4. juni 2018 om sundhedskoordinationsudvalg og sundhedsaftaler.

# Udvalgets sammensætning

**§ 1.** Sundhedskoordinationsudvalget i Region Syddanmark består af 12 medlemmer, hvoraf 5 medlemmer er udpeget af Regionsrådet i Region Syddanmark, 5 medlemmer er udpeget af Kommunekontaktrådet i Syddanmark og 2 medlemmer er udpeget af de Praktiserende Lægers Organisation i Syddanmark.

# Mødeindkaldelse og dagsorden

**§ 2.** Sundhedskoordinationsudvalget holder ordinære møder på forud fastsatte dage.

*Stk. 2.* Formanden foranlediger, at der senest 7 dage inden et ordinært mødes afholdelse, tilsendes medlemmerne en dagsorden. Når sagsbehandling nødvendiggør det, kan tillægsdagsorden udsendes. Den udsendte dagsorden skal så vidt muligt være bilagt oplysninger, der er tilvejebragt til bedømmelse af sagerne.

*Stk. 3*. Hvis et medlem senest 10 dage forud for et ordinært møde har indgivet anmodning om behandling af en sag, sættes denne på dagsordenen for førstkommende møde.

**§ 3.** Ekstraordinært møde afholdes efter formandens bestemmelse, eller når mindst 3 medlemmer begærer det.

*Stk. 2*. Ved indkaldelse til ekstraordinært møde giver formanden i videst muligt omfang underretning om de sager, der skal behandles på mødet.

*Stk. 3*. Eventuelle forslag til dagsorden for ekstraordinære møder kan afgives til formanden senest 3 dage efter mødets indkaldelse.

# Mødet

**§ 4.** Er et medlem forhindret i at deltage i et møde, meddeler han formanden eller udvalgets sekretær dette inden mødets afholdelse.

**§ 5.** Ethvert medlem kan ved mødets begyndelse begære ordet til dagsordenen, herunder rejse spørgsmål om sagers overflytning fra behandling for lukkede døre til offentlig behandling og omvendt.

*Stk. 2.* Formanden, og i hans forfald næstformanden, leder møderne.

# Beslutninger

**§ 6.** Sundhedskoordinationsudvalget er beslutningsdygtigt, når mindst halvdelen af medlemmerne er til stede.

**§ 7.** Medlemmerne kan kun deltage i afgivelse af indstillinger og afstemninger, når de er til stede under disse.

# Referat

**§ 8.** Der skrives et beslutningsreferat af møderne i Sundhedskoordinationsudvalget.

*Stk. 2.* Ethvert medlem kan forlange sin afvigende mening kort tilført referatet.

**§ 9.** Ved hvert mødes afslutning underskriver samtlige medlemmer, der har deltaget i mødet, underskriftssiden. Såfremt mødet afholdes virtuelt, kan underskrift ske virtuelt.

*Stk. 2.* Efter mødet udsendes referatet til medlemmerne af Sundhedskoordinationsudvalget og til samme kreds, som har fået tilsendt dagsordenen.

# Underarbejdsgrupper

**§ 10.** Sundhedskoordinationsudvalget kan nedsætte underarbejdsgrupper til varetagelse af forberedende og rådgivende funktioner.

*Stk. 2.* Underarbejdsgrupperne afgiver indstillinger til Sundhedskoordinationsudvalget.

# Andre bestemmelser

**§ 11.** Denne forretningsorden træder i kraft den 8. marts 2022 efter godkendelse i Sundhedskoordinationsudvalget.